Timor-Lestes orden

Timor-Lestes orden (portugisisk: Ordem de Timor-Leste) er en østtimoresisk orden innstiftet 6. mai 2009 ved regjeringens lovdekret nr. 20, 2009. Ordenen kan tildeles østtimoresere, så vel som utlendinger, for betydningsfull innsats for Øst-Timor, østtimoreserne eller menneskeheten. Tildeling skjer ved Øst-Timors president.

Inndeling
Timor-Lestes orden er inndelt i fire trinn:
Storkjede (Grande-colar)
Kjede (Colar) 
Medalje (Medalha) 
Insignium (Insígnia)

Insignier
Ordenstegnet for Timor-Lestes orden består av en stjerne med fem røde stråler. I vinklene er det plassert gullstråler og små røde spisser. Midtmedaljongen har et fjellmotiv i gull omgitt av en svartemaljert bord med innskriften «REPÚBLICA DEMOCRÁTICA DE TIMOR-LESTE RDTL» i gullbokstaver. En grønnemaljert krans er festet til stjernens øverste stråle og over denne igjen er det et rødemaljert kors med utbuede armer og med en stjerne med tretten tagger i korsmidten. Ordenstegnet er opphengt i båndet i korset. Ordenstjernen er utformet som ordenstegnet, men uten krans og kors øverst. 

Ordensbåndet har en bred hvit midtstripe og utenfor dette gulkantede brede røde kanter og ytterst smale kantstriper i svart. Dette er fargene i Øst-Timors flagg. 

Ordenskjedet for storkjedegraden består av tolv ledd, samt et sentralledd der ordenstegnet er opphengt. Leddene har tre motiver, hver gjentatt fire ganger og består av rødemaljerte våpenskjold omgitt av grønnemaljerte kranser. Våpenskjoldene bærer henholdsvis en variant av Øst-Timors riksvåpen, en fugl i flukt og et stjernemotiv. Sentralleddet har også en variant av riksvåpenet, i gull på rødt skjold omgitt av en grønn krans, og er flankert av krokodiller i gull. Øst-Timor anses å ha form som en krokodille og i østtimoresisk mytologi heter det at landet ble skapt av en krokodille.Terje Østigård: Øst-Timor, utstillingskatalog, Hordamuseet, 2005, s. 18. 

Tildeling
Timor-Lestes orden kan tildeles for fremragende fortjenester i statsledelsen eller i ledelsen av landets væpnede styrker, for militær eller sivil heltedåd, for fortjenstfull militær innsats eller innsats innen offentlig tjeneste og diplomati, for kulturelle fortjenester, for uselvisk offentlig eller privat innsats til fordel for landet eller menneskeheten, for innsats innen sport eller for innsats til fremme av siviliserte verdier, særlig fremme av menneskelig verdighet og forsvar for frihetens sak. Ordenen kan tildeles posthumt.

Storkjede tildeles utelukkende statsoverhoder. Øst-Timors president tildeles storkjede i forbindelse med sin avgang. Medaljen kan også tildeles samfunn, institusjoner, politi- eller militæravdelinger.

Beslutning om tildeling fattes av Øst-Timors president etter eget initiativ eller etter forslag fra parlamentet eller regjeringen. 

Norske innehavere
Ordenen er også tildelt nordmenn. Eksempler på norske mottagere er biskop Gunnar Stålsett, som i 2010 ble tildelt medaljegraden av ordenen for sin innsats for fred og forsoning som norsk spesialutsending i årene 2006 til 2010.Order of T-L presented to Bishop Gunnar Stalsett  , presidentens nettsted.É condecorado com a Medalha da Ordem de Timor-Leste o Bispo Gunnar Stålsett , Decretos do Presidente da República, nr. 45/2010, 20. oktober 2010.10.OUT-10.D23 Bishop Gunnar Stalsett-Truth, Justice and Reconciliation - closing cerimony, Stålsetts takketale, presidentens nettsted.ECRL moderator receives Timor Leste Award  , European Council of Religious Leaders. Alfredo Zamudio, Flyktninghjelpens landdirektør i Øst-Timor, mottok ordenen av graden insignium under feiringen av Øst-Timors uavhengighetsfeiring  i Dili 28. november 2010.É condecorado com a Insígnia da Ordem de Timor-Leste o Director Nacional do Norwegian Refugee Council, Sr. Alfredo Zamudio , Decretos do Presidente da República, nr. 49/2010, 17. november 2011.Norske Alfredo hedret av Ramos-Horta , Flyktninghjelpen, 2. desember 2010.

Referanser

Eksterne lenker
 República Democrática de Timor-Leste, Decreto Lei Governo, 20/2009, Jornal da República
 Order of Timor Leste, Government Decree-Laws, United Nations Integrated Mission in Timor-Leste
 Bilde av ordensinsigniene, Europakommisjonen
 Norske Alfredo hedret av Ramos-Horta, Flyktninghjelpen, med bilde av ordensmottager med ordenstegn og diplom

Kategori:Øst-Timor
Kategori:Ordener
Kategori:Utmerkelser etablert i 2009
Kategori:2000-årene på Øst-Timor